text: Falske parkeringsbøder i omløb
  11 november 2015 kl. 05.52
  Hvis der sidder en parkeringsbøde i forruden, er det en god idé at tjekke den en ekstra gang, inden du betaler.
  Der er falske parkeringsbøder i omløb i både Sønderborg og Haderslev.
  Tilsyneladende er der en person, som synes det er sjovt at tage kopier af parkeringsbøder og sætte dem fast på tilfældige biler. Parkeringskontrol Syd i Sønderborg Kommune har fået indleveret en kopi af en p-afgift, der stammer fra Haderslev, og en borger har observeret omkring 10 p-afgifter på biler på parkeringspladsen ved Føtex i Sønderborg. Det oplyser Sønderborg Kommune i en pressemeddelelse.
  En borger fra Haderslev har oplevet det samme, og Parkeringskontrol Syd opfordrer derfor borgerne til at tjekke, om p-afgiften tilhører deres egen bil. Det kan man se, hvis man kigger nærmere på papiret.
  